บัวหลวงโขกดอกบัตรเครดิต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ปรับชนเพดาน20%ตามแบงก์อื่นดีเดย์หลังสงกรานต์มีผลบังคับใช้
โพสต์ทูเดย์ — ธนาคารกรุงเทพถอย เลิกใช้นโยบายดอกเบี้ยบัตรเครดิตต่ำกว่าเพดาน ประกาศชาร์จดอกเบี้ยบัตรเครดิตเพิ่มจาก 18% เป็น 20% เต็มเพดาน ธปท. ดีเดย์หลังสงกรานต์
รายงานข่าวจากธนาคารกรุงเทพ แจ้งว่า ธนาคารได้ส่งจดหมายแนบไปกับใบแจ้งยอดหนี้บัตรเครดิต ขอแจ้งปรับอัตราดอกเบี้ยบัตรเครดิตจากเดิมคิดอัตรา 18% ต่อปี เป็นอัตราใหม่ 20% ต่อปี เริ่มตั้งแต่วันที่ 16 เม.ย. 2553 เป็นต้นไป
พนักงานบริการลูกค้าบัตรเครดิตธนาคารกรุงเทพ ให้เหตุผลว่า ที่ปรับขึ้นดอกเบี้ย เป็นไปตามประกาศของธนาคารแห่งประเทศไทย (ธปท.) ก่อนหน้านี้ ธนาคารกรุงเทพปรับลดดอกเบี้ยลงมา แต่ไม่มีธนาคารใดปรับลดตามลงมา ตอนนี้ปรับขึ้นก็เพื่อไม่ให้ได้เปรียบเสียเปรียบกัน 
ก่อนหน้านี้ นายโชค ณ ระนอง ผู้จัดการสายบัตรเครดิต ธนาคารกรุงเทพ กล่าวว่า ธนาคารจะทบทวนดอกเบี้ยบัตรเครดิตในปีนี้ เพราะระดับ 18% นั้นต่ำสุดในระบบ และต่ำกว่าเพดานดอกเบี้ยที่ทางการกำหนดไว้ไม่เกิน 20% 
โดยจะดูการแข่งขันในตลาด หากรุนแรงขึ้นจนต้องเพิ่มงบการตลาด หรือกรณีที่เห็นสัญญาณหนี้ที่ไม่ก่อให้เกิดรายได้ (เอ็นพีแอล) เพิ่มขึ้น ก็อาจต้องปรับขึ้นดอกเบี้ยให้เหมาะสมกับต้นทุนใหม่ 
“ตอนที่เราลดดอกเบี้ยจาก 20% ลงมาเหลือ 18% ก็เพื่อช่วยลูกค้ามากกว่า แบงก์ไม่ได้ธุรกิจเพิ่มขึ้น ลูกค้าไม่ได้สมัครบัตรเครดิตโดยดูจากดอกเบี้ย เพราะในความรู้สึกลูกค้าจะ 18% หรือ 20% ก็แทบไม่ต่างกัน แต่จะเลือกบัตรที่ให้สิทธิประโยชน์มากกว่า” นายโชค กล่าว 
รายงานข่าวแจ้งว่า ผู้ให้บริการบัตรเครดิตรายอื่นๆ ต่างคิดดอกเบี้ยที่ 20% มานานแล้ว ช่วงที่ธนาคารกรุงเทพปรับลดดอกเบี้ยลงมาไม่มีธนาคารใดปรับลดตาม โดยยังยืนไว้ที่ 20% 
“ผู้ประกอบการบัตรเครดิตจึงคิดดอกเบี้ยเท่ากันทุกรายที่ 20% ยกเว้นธนาคารเอชเอสบีซี ที่คิดดอกเบี้ยต่ำกว่าเพดานให้แก่ลูกค้าพิเศษ” นายโชค กล่าว
น.ส.สลิลลา สีหพันธุ์ ผู้อำนวยการอาวุโส ฝ่ายการตลาดและสื่อสาร ธนาคารเอชเอสบีซี กล่าวว่า ธนาคารยังคงเสนอดอกเบี้ยพิเศษ 19% แก่ลูกค้ากลุ่มพรีเมียร์ คือลูกค้าที่มีเงินฝากหรือเงินลงทุน 3 ล้านบาทขึ้นไปอยู่ ยังไม่ได้ยกเลิกหรือเปลี่ยนแปลง
น.ส.สลิลลา กล่าวว่า เชื่อว่าดอกเบี้ยบัตรเครดิตที่ต่ำลงเพียงเล็กน้อยไม่มีผลต่อการตัดสินใจใช้บัตรเครดิต เพราะถ้าเป็นลูกค้ากลุ่มที่ร้อนเงินคงหันไปขอสินเชื่อบุคคล ที่มีโปรโมชันแข่งขันกันแรงกว่าโปรโมชันบัตรเครดิต